送外舅郭大夫槩西川提點刑獄
作者：陳師道
朝代：宋

paragraphs: 丈人東南來，復作西南去。
連年萬里別，更覺貧賤苦。
王事有期程，親年當喜懼。
畏與妻子別，已復迫曛暮。
何者最可憐，兒生未知父。
盜賊非人情，蠻夷正狼顧。
功名何用多，莫作分外慮。
萬里早歸來，九折慎馳騖。
嫁女不離家，生男已當戶。
曲逆老不侯，知人公豈誤。